BLM steeds vir Rabada relevant; al bly Proteas staandeKagiso Rabada: Foto: Marco Longari/AFP. Die Protea-afrigter, Mark Boucher, het verlede week gesê dat die Proteas waarskynlik nie die knie in steun vir die Black Lives Matter-beweging in die komende witbalkrieket-reekse teen Engeland sal buig nie. Die span oorweeg dit eerder om swart armbande te dra om hulde aan die slagoffers van die Covid-19-pandemie te bring. Dit sal terselfdertyd ook uit protes teen geslaggebaseerde geweld gedra word. Volgens die voormalige paaltjiewagter is inklusiwiteit en empatie waardes wat daagliks uitgeleef moet word; dit is nie net iets wat af en toe deur ’n voorafbeplande gebaar op die veld gestalte moet kry nie. Maar Cricinfo berig dat die BLM-beweging vir ’n speler soos Kagiso Rabada altyd relevant sal wees; selfs al bly die spanne vir wie hy speel staande op die veld. “Dit was ’n gesamentlike spanbesluit om nie die knie te buig nie, maar BLM sal altyd iets wees waarin ek glo. Mark het egter gesê dat die span nie die knie sal buig nie en dit is hoe dit sal wees,” het Rabada gesê. Die Protea-blits het in ’n vorige onderhoud met die Indiese media tydens die pasvoltooide Indiese Premierliga gesê dat hy die knie tydens die toernooi sou gebuig het as daar vir hom gesê was om dit te doen. “Vir my maak swart lewens saak. Dit het niks met krieket, sport of ondernemings uit te waai nie; net dat swart lewens saak maak en daarvoor sal ek opstaan,” het hy destyds gesê. Rabada, wat die meeste paaltjies in die toernooi laat spat het, het egter terselfdertyd ook gemaan dat dié siening nie op ander afgedwing moet word nie. “Dit beteken egter hoegenaamd nie dat ek verwag om oral waarheen ek gaan soos ’n koninklike behandel te word nie. Maar vanuit ’n trots- en waardigheidsoogpunt is swart lewens belangrik.” Die eerste T20-wedstryd tussen die Proteas en die Engelse toerspan word Vrydag op Nuweland beslis.